ΚΑΛΗΣΠΕΡΙΖΩ Σ΄ΑΦΕΝΤΗ ΜΟΥ

 (Αρχάγγελος Ρόδου)

Καλησπερώ σ’ αφέντη μου καλές αυγές κοιμάσαι.

 Καλά σου ξημερώματα σαν κάθεσαι και φκράσαι.

Και εμείς στην πόρτα σου ΄ρθαμε με το δικό σου θάρρος

περικαλώ σ’ αφέντη μου να μην το πάρεις βάρος.

Αν είναι θέλημα Θεού τα κάλαντα να πούμε

 και μ΄ όλη μας τη συντροφιά να σας καλησπερούμε.

 Αρχιμηνιά κι αρχιχρονιά πρώτη Ιανουαρίου

 που μπαίνει ο μήνας του Χριστού, τ’ Αγίου Βασιλείου.

Αφέντη μου να χαίρεσαι αφέντη μου να ζήσεις

στον Άγιο Τάφο του Χριστού να πας να προσκυνήσεις

και πάλι να μεταστραφείς, να ΄ρθεις να χαιρετήσεις

κεριά και μοσκολίβανο να φέρεις να δανείσεις.

 Άψε μαΐτσα τα κεριά, άψε και τα λυχνάρια

και βάλε μάκι κάστανα, και μάκι λεφτοκάρυα

και βάλε και γλυκό κρασί να πιουν τα παλληκάρια

που στέκουνε στην πόρτα σας και τραγουδούν αγκάρεια.